**ELŐTERJESZTÉS**

**Szombathely Megyei Jogú Város Közgyűlésének 2023. november 30-i ülésére**

**Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

**I. Eltérő üzleti évet alkalmazó gazdasági társaságok 2022/2023. évi éves beszámolójának elfogadása**

A Szombathelyi Sportközpont és Sportiskola Nonprofit Kft., valamint a FALCO KC Szombathely Kft. – a Közgyűlés 156/2018. (VI.25.), valamint 157/2018. (VI.25.) Kgy. sz. határozata alapján – 2018. július 1. napjától eltérő üzleti év alkalmazását vezette be, amely szerint az üzleti év a számvitelről szóló 2000. évi C. törvény 11. §-ában meghatározottak alapján a naptári évtől eltérően július 1-től június 30-ig terjedő időszak. Emiatt a 2020. július 1. – 2021. június 30. közötti időszakra vonatkozóan a társaságok a számvitelről szóló 2000. évi C. törvény 153. és 154. §-ában foglalt, az éves beszámolókra vonatkozó letétbe helyezési és közzétételi kötelezettségüknek az adott üzleti év mérlegforduló napját követő ötödik hónap utolsó napjáig, azaz 2023. november 30-ig kötelesek eleget tenni.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont al) alpontja, valamint (2) bekezdés a) pont al) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy a társaság beszámolójának elfogadásának kérdésében a Közgyűlés jogosult dönteni.

*1./ Szombathelyi Sportközpont és Sportiskola Nonprofit Kft. (1. sz. melléklet)*

A társaság egyik fő feladata az Önkormányzat tulajdonában lévő sportlétesítmények üzemeltetése, működtetése, karbantartása és lehetőségeihez mérten fejlesztése. Három fő kategóriába sorolható a feladatainak köre: sportlétesítményekkel kapcsolatos, sportszakmai jellegű, illetve sportiskolai feladatok. A Kft. önkormányzati támogatásból és saját bevételeiből fedezte kiadásait. A társaság 2022. október 28-án 50 mFt tagi kölcsönt kapott az Önkormányzattól az ARÉNA Savaria tetőszerkezetének felújítására. A társaság a beruházást egyébként TAO forrásból finanszírozta, és a tagi kölcsönt kamataival együtt 2023. június 14-én visszafizette. A Szombathelyi Sportközpont és Sportiskola Nonprofit Kft. a 2022/2023. üzleti évi működéséhez Szombathely Megyei Jogú Város Önkormányzatától (100 %-os tulajdonos) 325.000 eFt támogatást kapott.

A Kft. a 2022/2023. évi üzleti éve során összesen 744.624 eFt bevételt számolt el. A közhasznú tevékenység bevétele 638.248 eFt, a vállalkozási tevékenység bevétele 106.376 eFt volt.

A társaság a 2022/2023. évi üzleti évben 705.872 eFt ráfordítást számolt el. A ráfordítások összegéből 307.826 eFt személyi jellegű ráfordítás, 346.602 eFt anyagjellegű ráfordítás, 45.324 eFt értékcsökkenési leírás, 1.988 eFt egyéb ráfordítás, 4.132 eFt pénzügyi műveletek ráfordításai.

Összességében a társaság mérlegfőösszege 2022/2023. évi üzleti évre vonatkozóan 1.166.192 eFt, adózott eredménye pedig 38.501 eFt (az előző évi eredménye 7.051 eFt volt).

A felügyelőbizottság a társaság 2022/2023. évi beszámolóját elfogadta.

*2./ FALCO KC Szombathely Kft. (2. sz. melléklet)*

A társaság 18.881 eFt adózott eredménnyel zárta a 2022/2023-as üzleti évet, amely időszak alatt **193.653** eFt értékesítésből származó nettó bevételt és **588.417** eFt egyéb bevételt realizált. A Kft. a 2022/2023. üzleti évi működéséhez Szombathely Megyei Jogú Város Önkormányzatától (100 %-os tulajdonos) összesen 425.000 eFt támogatást kapott.

A ráfordítások összetétele a 2022/2023-as üzleti évben:

Anyagjellegű ráfordítások 471237 eFt

Személyi jellegű ráfordítások 265.031 eFt

Értékcsökkenési leírás 13.311 eFt

Egyéb ráfordítások 4.771 eFt

Pénzügyi műveletek ráfordításai 8.192 eFt

Összességében a társaság mérlegfőösszege a 2022/2023-as üzleti évre vonatkozóan 284.554 eFt, adózott eredménye pedig 18.881 eFt (az előző évi eredmény – 31.553 eFt volt).

A felügyelőbizottság a társaság 2022/2023. évi beszámolóját elfogadta.

**II. Eltérő üzleti évet alkalmazó gazdasági társaságok 2023/2024. évi üzleti tervének elfogadása**

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont am) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy az üzleti terv elfogadása kérdésében a Közgyűlés jogosult dönteni.

*1./ Szombathelyi Sportközpont és Sportiskola Nonprofit Kft. (3. sz. melléklet)*

Jelen előterjesztés a 2023. július 1. - 2024. június 30. napja közötti üzleti év üzleti tervének elfogadására vonatkozik. A társaság üzleti terve az előterjesztés melléklete.

Az elkészített üzleti terv 325 millió Ft önkormányzati feladatellátási támogatással számol.

Az üzleti tervben szereplő önkormányzati támogatási összegek a 2023. évi elfogadott költségvetési rendelettel, valamint az az alapján kötött támogatási megállapodásokkal összhangban vannak, amelyet az alábbi táblázat szemléltet:

|  |  |
| --- | --- |
| **2023. évi** költségvetési évet érintő támogatás(a költségvetési rendeletben szereplő, megállapodásokkal alátámasztott, illetve kifizetett költségek) | **2024. évi** költségvetési évet érintő támogatás(a költségvetési rendeletbe tervezett költségek) |
| **217.465.046 Ft**ebből125.000.000 Ft feladat-ellátási támogatás75.000.000 Ft plusz feladat-ellátási támogatás (energiaköltségek növekedése miatt)5.405.826 Ft diáksport6.546.071 Ft óvodai úszásoktatás 3.500.000 Ft Sportkarácsony2.013.149 Ft szabadidősport | **152.000.000 Ft**ebből125.000.000 Ft feladat-ellátási támogatás6.000.000 Ft óvodai úszásoktatás6.000.000 Ft szabadidősport támogatás10.000.000 Ft diáksport5.000.000 Ft Nemzetközi Diákjátékok |

A Sugár úti Sportcentrum használatához kapcsolódóan az üzleti terv az elmúlt évek gyakorlatát vette figyelembe. Eszerint a mellékelt táblázatban szereplő sportszervezetek az ott meghatározott, rendelkezésre álló óraszám keretéig használhatják a létesítményt. Az Önkormányzat a Kft. részére biztosítja a létesítmény használatához kapcsolódó költségeket a feladat-ellátási támogatásba beépítve, a társaság pedig külön bérleti szerződést köt az Önkormányzat által kijelölt sportszervezetekkel.

A 2023/2024. üzleti évben a társaság 23.635 eFt összegű eredménnyel számol.

A társaság felügyelőbizottsága az üzleti tervet elfogadta.

*2./ FALCO KC Szombathely Kft. (4. sz. melléklet)*

A jelen előterjesztés a társaság 2023. július 1.- 2024. június 30. napja közötti üzleti év üzleti tervének elfogadására vonatkozik. A társaság üzleti terve az előterjesztés melléklete.

A 2022/2023-as bajnoki évben a felnőtt csapat az I. osztályú kosárlabda bajnokságban 2007/2008-as, a 2018/2019-es, a 2020/2021-es és a 2021/2022-es szezon után újra bajnoki címet szerzett, sorozatban a negyedik alkalommal, valamint a Magyar Kupában is sikerült győzni. A csapat a Bajnokok Ligájában a csoportjából nem jutott tovább.

Ahhoz, hogy a férfi kosárlabda csapat jelenlegi működési feltételei tovább javuljanak a későbbi évek során, a következő feltételekre lenne szükség:

* Az Aréna Savariában kulturált körülmények között akár 3070 néző is látogathatja a mérkőzéseket. Egy minőségi csapattal jelentősen növelhető a hazai mérkőzések bevétele, még az emelkedő kiadási költségek mellett is.
* Még egy névadó főszponzorra, vagy több kiemelt támogatóra lenne szükség. A sportcsarnok által biztosított lehetőségek és körülmények kiemelt marketing munkával a szponzorok számának bővülését eredményezhetik.
* A televíziós jogok, jogdíjak szövetségi szinten kerültek eladásra, ami jelenleg a bevételi oldal 2 %-át teszi ki.

A sportszervezet a most folyó bajnokságra három célt tűzött ki maga elé. Az Aréna Savaria nézőkkel való megtöltése hazai bajnoki és nemzetközi kupamérkőzések alkalmával és a nagyon fiatal átlagéletkorú csapat kialakításával az első négy közé jutást fogalmazta meg a bajnokságban az alapszakasz végéig.

A bajnoki szezonra szóló reklám és támogatói szerződések megkötésre kerültek. Az eddigi névadó szponzor a következő szezonra is megkötötte szerződést a társasággal, valamint két további kiemelt szponzori szerződést sikerült megkötni.

A TAO pályázaton a 2023/2024-es bajnoki szezonra beadott sportfejlesztési programot utánpótlásképzésre, -nevelésre, -fejlesztésre az MKOSZ elfogadta. Az elnyert támogatási összegre a társasági adóval történő feltöltés 30 %-ban valósult meg, az MKOSZ ennek mértékéig engedélyezte a feltöltést.

A társaság a 2023/2024-es üzleti évben 883.000 eFt bevétellel számol, amelyből 290.000 eFt árbevétel (ebből 200.000 eFt reklámbevétel, 90.000 eFt bérlet és jegybevétel), **420.000 eFt** **önkormányzati támogatás**, 173.000 eFt TAO sporttámogatás.

Az önkormányzat 2023. évi költségvetési rendeletének módosításában a FALCO Kft. támogatására 425 millió Ft összegű támogatás szerepel.

Ezen összegből 2023. 01.01-06.30. közötti időszakban 160 millió Ft kifizetésre került, amely a 2022/2023-as üzleti év II. félévét érintette. Ezen felül 2023. június 29-én támogatási szerződés alapján 55 millió Ft került kiutalásra a 2022/2023. évi bajnoki szezon prémium költségeire. Ezen támogatást a társaság a 2022/2023-as üzleti évre számolta el. A 2023/2024. üzleti tervben szereplő, a 2023.07.01.-12.31. közötti időszakra számított 210 millió Ft-os önkormányzati támogatás a támogatási szerződés szerinti ütemezésben kiutalásra kerül(t).

Kiadási oldalon 880.800 eFt összeget tervez a Kft., így a terv szerint az adózott eredmény 2.200 eFt lesz.

A társaság felügyelőbizottsága az üzleti tervet elfogadta.

**III. Javaslat a SZOVA Nonprofit Zrt és a SZOMHULL Szombathelyi Hulladékgazdálkodási Közszolgáltató Nonprofit Kft. egyesülésével kapcsolatos döntés meghozatalára (5. sz. melléklet)**

A SZOMHULL Nonprofit Kft.-nek a SZOVA Nonprofit Zrt-be történő beolvadására vonatkozó, a Közgyűlés 2023. szeptember havi ülésére készített előterjesztésben a Zrt. jelezte, hogy mindkét társaság eredménytartaléka negatív. A beolvadásra vonatkozóan elengedhetetlen, hogy a beolvadást követően létrejövő gazdasági társaság saját tőkéjének minden eleme – így az eredménytartalék is – pozitív legyen.

Emiatt átcsoportosításokat javasol a Zrt. a SZOMHULL Nonprofit Kft. tőkeszerkezetében, de a két cég 2023. évi eredményének függvényében így is előállhat olyan helyzet, hogy a beolvadást követően a SZOVA Nonprofit Zrt. eredménytartaléka negatív lesz. Ebben az esetben a beolvadás cégbírósági bejegyzéséhez a tulajdonosnak gondoskodni kell a cég saját tőkéjének rendezéséről, végső esetben úgy, hogy a SZOVA Nonprofit Zrt. saját tőkéjét leszállítja az eredménytartalék javára. Emellett a társaság eredményét jelentősen befolyásolja a devizakötvény év végi átértékeléséből keletkező árfolyamkülönbözet összege, mely csak a beolvadás időpontja – 2023. december 31. – után határozható meg.

A cég könyvvizsgálójával és a beolvadás könyvvizsgálatára felkért könyvvizsgálóval egyeztetve a társaság úgy látja, hogy az eredménytartalékkal kapcsolatos bizonytalanság és kockázat csökkentésének egyik fontos eszköze a SZOVA Nonprofit Zrt. tőketartalékának felhasználása lehet. A Zrt. mérlegében a saját tőke részét képező tőketartalék soron 307.783 ezer forint szerepel.

Ezt az összeget a tulajdonos a SZOVA Nonprofit Zrt. 2007. évi megalakításakor tőketartalékként bocsátotta rendelkezésre. A számvitelről szóló 2000. évi C. törvény 36. § (2) bekezdése szerint a tőketartalék csak az alábbi célokra használható fel:

1. a jegyzett tőke emelése a szabad tőketartalékból,
2. a veszteség miatti negatív eredménytartalék ellentételezése,
3. a tőkekivonással megvalósított jegyzett tőke leszállításához kapcsolódóan - a jegyzett tőke leszállításával arányos - tőketartalék-kivonásra,
4. a tőketartalék lekötött tartalékba való átvezetésére,
5. a pénzmozgással, illetve az eszközmozgással egyidejűleg a jogszabály alapján tőketartalékkal szemben átadott pénzeszközök, eszközök értékére.

Jelenleg a SZOVA Nonprofit Zrt. eredménytartaléka negatív (-397.746 eFt), így a fenti felsorolás b) pontja és a tulajdonos erre vonatkozó döntése alapján lehetőség nyílna arra, hogy a 307.783 eFt tőketartalék egésze felhasználásra kerüljön a negatív eredménytartalék rendezésére. Azonban abban az esetben, ha a nyereséges gazdálkodásnak köszönhetően az eredménytartalék pozitívvá válik, a tőketartalék ilyen módon történő felhasználásának a lehetősége elveszik. Ezen oknál fogva célszerű a döntést most meghozni.

Annak, hogy a saját tőkén belül egy összeg a tőketartalék vagy az eredménytartalék soron szerepel-e, a napi gazdálkodási folyamatokra gyakorlati hatása nincsen. Az átsorolással a beolvadáshoz kapcsolódó kockázat csökkenthető, és növekszik a társaság mozgástere – bizonyos határig a vártnál rosszabb 2023. évi eredmény és év végi árfolyam esetén is képes lehet a társaság a pozitív eredménytartalékra vonatkozó követelményt teljesíteni.

Az előterjesztés melléklete a SZOVA Nonprofit Zrt. és a SZOMHULL Nonprofit Kft. 2023. évi várható eredményére és a beolvadás utáni eredménytartalék alakulására vonatkozó becslés. A pozitív eredménytartalékra vonatkozó kritérium abban az esetben teljesíthető, ha a svájci frank 2023. december 31-i árfolyama 415 HUF/CHF-nél kedvezőbb lesz. Ebben az esetben nincs szükség a tőketartalék igénybevételére. Ennél gyengébb forint árfolyam viszont mindenképpen szükségessé teszi tőkehelyzet rendezését. A 2023. szeptember 30-i árfolyam 405,32 HUF/CHF volt. Amennyiben a bevételekre és költségekre vonatkozó becslés helyes és ez lenne a 2023. december 31-i árfolyam, akkor a tovább működő cég pozitív eredménytartalékára vonatkozó elvárás a tőketartalék átsorolása nélkül is teljesülne.

Ezzel együtt, a probléma megelőzése és a kockázat csökkentése érdekében javaslom a Tisztelt Közgyűlésnek, hogy határozzon a SZOVA Nonprofit Zrt. tőketartalékának a társaság negatív eredménytartalékának ellentételezésére történő felhasználásáról.

A társaság felügyelőbizottságának határozata az ülésen kerül ismertetésre.

**IV. Javaslat a Savaria Városfejlesztési Kft.-vel kötött tagi kölcsön szerződés módosítására**

A Közgyűlés a 145/2016. (IV. 20.) Kgy. sz. határozatában a Savaria Városfejlesztési Nonprofit Kft. (a továbbiakban: társaság) likviditásának biztosítása érdekében 2016. december 31-i visszafizetési kötelezettséggel 20.000.000,- Ft tagi kölcsönt nyújtott a társaság részére. A kölcsön visszafizetésének határideje nyolcadik alkalommal a 222/2021. (XI.25.) Kgy. sz. határozat alapján 2023. december 31. napjáig meghosszabbításra került.

A társaság ügyvezetője azzal a kéréssel fordult Önkormányzatunkhoz, hogy a Közgyűlés járuljon hozzá a 20.000.000,- Ft összegű tagi kölcsön visszafizetési határidejének ismételt hosszabbításához, tekintettel arra, hogy a társaság jelenlegi gazdasági helyzete nem teszi lehetővé a szerződésben foglalt határidőre történő visszafizetést. A társaság számos városfejlesztési projekt megvalósítását (tervezés, projektmenedzsment, nyilvánosság) végzi. Az előkészítési szakaszok (közbeszerzési eljárások, támogatási szerződések elfogadása) elhúzódása több projektet is érintett, ezért a támogató felé történő elszámolások később valósulhatnak meg, ami kihat a Kft. szerződéseiben szereplő számlázási ütemekre.

Mindezek miatt a Kft. likviditási egyensúlyának fenntartásához nélkülözhetetlen a tagi kölcsön további biztosítása. A fentiekre tekintettel javaslom a tagi kölcsön visszafizetésének határidejét 2024. december 31. napjáig meghosszabbítani.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont ak) alpontja alapján olyan szerződés jóváhagyásáról, amelyet a társaság saját tagjával köt, a Közgyűlés jogosult dönteni.

A felügyelőbizottság a módosítást elfogadásra javasolja. (6. sz. melléklet)

**V. Javaslat a Savaria Turizmus Nonprofit Kft. által benyújtandó pályázat jóváhagyására**

A Savaria Turizmus Nonprofit Kft. a Nemzeti Kulturális Alap Fesztiválok Kollégiuma pályázatán kívánt részt venni a 2024. évi Savaria Történelmi Karnevál (a továbbiakban: Karnevál) megvalósítása céljából. A pályázaton elnyerhető maximális összeg 20 millió forint. A kötelező saját forrás mértéke a projekt összköltségének 25%-a, melyet a pályázat benyújtásával egyidejűleg igazolni szükséges.

A társaság bankszámláján a saját forrás rendelkezésre áll, az további önkormányzati támogatást nem igényel.

Tekintettel arra, hogy a pályázat benyújtási határideje (2023. november 10. napja) megelőzte a Közgyűlés időpontját, a Kft. a Közgyűlés utólagos hozzájárulását kéri a pályázat benyújtásához, illetve az önrésznek az Kft. részéről történő leigazolásához.

**VI. Javaslat a Savaria Turizmus Nonprofit Kft. 2023. évi módosított üzleti tervének jóváhagyására (7. sz. melléklet)**

A Savaria Turizmus Nonprofit Kft. üzleti tervének módosítását kezdeményezi az alábbiak szerint:

A módosítás tartalmazza azokat a változásokat, amelyekről az üzleti év tervezése során még nem állt rendelkezése elegendő információ.

Az év elején nem jelent meg a fesztiválok támogatásáról szóló pályázat, ezért nem voltak ismertek a 2023. évi Savaria Történelmi Karnevál várható bevételei; nem lehetett több tételt bevételként, illetve fedezet hiányában kiadásként megtervezni.

A második félévben a Kft. bevételei több pályázati támogatási forrásból is bővültek. Az üzleti tervben még nem szerepelt a Nemzeti Kulturális Alap támogatása és a nyáron elnyert foglalkoztatási támogatás.

 A tervezetthez képest magasabb összegben realizálódott a szponzori támogatások mértéke is és kereskedelmi bevételek is emelkedtek.

Az energiaárak év közbeni változása és a rendezvény energiafelhasználásának racionalizálása miatt a tervezetthez képest kedvezőbb közüzemi díjak jelentkeztek.

A KATA adózási forma szűkítése miatt a fellépő művészek, közreműködők szerződtetése a korábbi éveknél nagyobb arányban történt egyéb foglalkoztatási jogviszony keretében.

A beérkezett árajánlatok alapján a jelentős infláció, megemelkedett bérköltségek, valamint a magas üzemanyag árak miatt a tervezettnél magasabb szolgáltatási árak keletkeztek.

Ezáltal változott a tervhez képest a rendezvény bevételi és kiadási oldala is, ezért az üzleti tervet költségvetési sorok közötti átcsoportosítással, az első félév tapasztalati adataival, valamint a fenti bevételek kiadási oldalával szükséges módosítani.

Lezárult két határmenti Európai uniós pályázat elszámolása is, a támogatásokat előre, euro-ban kapta a Kft., a végelszámolások során keletkezett árfolyamnyereséget turisztikai projektekre, új arculat létrehozására, valamint a következő pályázati ciklusra benyújtott osztrák-magyar határmenti együttműködési program előkészítéseként a Történelmi Témaparkban álló rendezvénytechnikai berendezések tervezésére és felújítására tudják visszaforgatni.

A 37/2023. (VI.19) Korm. rendelet értelmében a munkáltatók egyszeri, legfeljebb 200 ezer forint értékű SZÉP kártya juttatást adhatnak a dolgozóknak, egységesen, 2023. augusztus 1-től az SZJA törvényben meghatározott éves rekreációs keretösszegen felül. A juttatásra kedvezményes adózás vonatkozik, amellyel a társaság élni szeretne.

A társaság felügyelőbizottságának határozata az ülésen kerül ismertetésre.

**VII. Javaslat az AGORA Savaria Kulturális és Médiaközpont Nonprofit Kft. által benyújtandó pályázatok jóváhagyására**

Tájékoztatom a Tisztelt Közgyűlést, hogy az AGORA Savaria Kulturális és Médiaközpont Nonprofit Kft. ügyvezetője a Tisztelt Közgyűlés jóváhagyását kérte a Médiatanács által kiírt, alább ismertetett pályázat benyújtásához.

*Pályázati cél, tartalom:*

Helyi vagy körzeti médiaszolgáltatási jogosultsággal hatósági szerződés vagy nyilvántartásba vétel alapján rendelkező audiovizuális médiaszolgáltatók számára televíziós közéleti magazinműsor, illetve televíziós hírműsor és kulturális magazinműsor készítésének vissza nem térítendő támogatása. A pályázati eljárás célja négy negyedéven keresztül minden hét azonos napján/napjain, azonos időpontban rendszeresen jelentkező közszolgálati célú televíziós műsorszám támogatott időszakban történő folyamatos készítésének és adásba szerkesztésének vissza nem térítendő támogatása, ütemezett elő-és utófinanszírozás formájában.

*Pályázni jogosultak* azok a magyarországi médiaszolgáltatók, akik hatósági szerződés vagy nyilvántartásba vétel alapján lineáris közösségi médiaszolgáltatási jogosultsággal rendelkeznek és a közösségi médiaszolgáltató tevékenységet a pályázat benyújtása előtt már legalább 3 hónapja ténylegesen gyakorolnak. Ez alapján az AGORA Savaria Nonprofit Kft. jogosult a pályázat benyújtására.

*Az igényelhető támogatás*: az állandó műsorszám egy adására elnyerhető maximális támogatás összege közéleti magazin esetében 60.000 Ft, hírműsor esetén 40.000 Ft, kulturális magazin esetén 40.000 Ft. A támogatási intenzitás mértéke max. 67 %.

A megvalósítás időtartama 2024. május 1. – 2025. április 30.

A pályázati díj összege bruttó 31.750 Ft.

Pályázat kódszáma: TVALLANDÓ2023

Benyújtási határidő: 2023. december 19. – 2024. január 18.

A pályázat önerejét a társaság saját erőből, a 2023. évi költségvetése terhére biztosítja, az további önkormányzati forrást nem igényel.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2023. november 23.**

 **/: Dr. Nemény András :/**

**I.**

**Határozati javaslat**

**……/2023. (XI. 30.) Kgy. sz. határozat**

1./ Szombathely Megyei Jogú Város Közgyűlése a Szombathelyi Sportközpont és Sportiskola Nonprofit Kft.-nek a számvitelről szóló 2000. évi C. törvény 4. § (1) bekezdése alapján elkészített 2022/2023-as üzleti évre vonatkozó beszámolóját

 1.166.192 eFt mérlegfőösszeggel

 38.501 eFt eFt adózott eredménnyel elfogadja.

2./ A Közgyűlés az adózott eredményt az eredménytartalékba helyezi.

3./ A Közgyűlés a Szombathelyi Sportközpont és Sportiskola Nonprofit Kft. által elkészített 2022/2023-as üzleti évre vonatkozó közhasznúsági mellékletet jóváhagyja.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Kovács Cecília, a Szombathelyi Sportközpont és Sportiskola Nonprofit Kft. ügyvezetője)

**Határidő:** azonnal

**II.**

**Határozati javaslat**

**……/2023. (XI. 30.) Kgy. sz. határozat**

1./ Szombathely Megyei Jogú Város Közgyűlése a FALCO KC Szombathely Kft.-nek a számvitelről szóló 2000. évi C. törvény 4. § (1) bekezdése alapján elkészített 2022/2023-as üzleti évre vonatkozó beszámolóját

 284.554 eFt mérlegfőösszeggel
 18.881 eFt adózott eredménnyel elfogadja.

2./ A Közgyűlés az adózott eredményt az eredménytartalékba helyezi.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Gráczer György, a FALCO KC Szombathely Kft. ügyvezetője)

**Határidő:** azonnal

**III.**

**Határozati javaslat**

**……/2023. (XI. 30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Szombathelyi Sportközpont és Sportiskola Nonprofit Kft. 2023/2024. üzleti évre vonatkozó évi üzleti tervét 325.000.000 Ft önkormányzati működési támogatással, 23.635 eFt tervezett adózott eredménnyel jóváhagyja.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Stéger Gábor, a Közgazdasági és Adó Osztály vezetője

 Vinczéné dr. Menyhárt Mária, az Egészségügyi és Közszolgálati Osztály vezetője

 Kovács Cecília, a Szombathelyi Sportközpont és Sportiskola Nonprofit Kft. ügyvezetője)

**Határidő:** azonnal

**IV.**

**Határozati javaslat**

**……/2023. (XI. 30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a FALCO KC Szombathely Kft. 2023/2024. üzleti évre vonatkozó évi üzleti tervét 420.000.000 Ft önkormányzati működési támogatással, 2.200 eFt tervezett adózott eredménnyel jóváhagyja.

Felelős: Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Stéger Gábor, a Közgazdasági és Adó Osztály vezetője

 Vinczéné dr. Menyhárt Mária, az Egészségügyi és Közszolgálati Osztály vezetője

 Gráczer György, a FALCO KC Szombathely Kft. ügyvezetője)

**Határidő:** azonnal

**V.**

**Határozati javaslat**

**……/2023. (XI. 30.) Kgy. sz. határozat**

Szombathely Megyei Jogú Város Közgyűlése úgy dönt, hogy a SZOVA Nonprofit Zrt. a 307.784 eFt összegű tőketartalékát a társaság negatív eredménytartalékának ellentételezésére használja fel.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Kovács Cecília, a SZOVA Nonprofit Zrt. vezérigazgatója)

**Határidő:** azonnal

**VI.**

**Határozati javaslat**

**……/2023. (XI. 30.) Kgy. sz. határozat**

Szombathely Megyei Jogú Város Közgyűlése a Savaria Városfejlesztési Nonprofit Kft. részére biztosított 20.000.000,- Ft összegű tagi kölcsön visszafizetési határidejét 2024. december 31. napjáig meghosszabbítja.

A Közgyűlés felhatalmazza a Polgármestert a tagi kölcsön szerződés - visszafizetési határidőre vonatkozó - módosításának aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Stéger Gábor, a Közgazdasági és Adó Osztály vezetője

 Dr. Kovácsné Takács Klaudia, a társaság ügyvezetője)

**Határidő:** 2023. december 20.

**VII.**

**Határozati javaslat**

**……/2023. (XI. 30.) Kgy. sz. határozat**

Szombathely Megyei Jogú Város Közgyűlése jóváhagyja a Savaria Turizmus Nonprofit Kft. részvételét a Nemzeti Kulturális Alap Fesztiválok Kollégiuma 5.000 eFt összegű önrészt igénylő 206107/259 kódszámú pályázatán, amely az önkormányzat részéről többletforrást nem igényel.

**Felelős:**  Dr. Nemény András polgármester

 Horváth Soma alpolgármester

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Grünwald Stefánia, a Savaria Turizmus Nonprofit Kft. ügyvezetője)

**Határidő:** azonnal

**VIII.**

**Határozati javaslat**

**……/2023. (XI. 30.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés am) alpontja alapján a Savaria Turizmus Nonprofit Kft. 2023. évi módosított üzleti tervét változatlan összegű, 46.897 eFt önkormányzati működési támogatással, -21.107 eFt tervezett adózott eredménnyel jóváhagyásra javasolja a társaság taggyűlésének.

A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:**  Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Grünwald Stefánia, a társaság ügyvezetője)

**Határidő:** azonnal

**IX.**

**Határozati javaslat**

**……/2023. (XI. 30.) Kgy. sz. határozat**

Szombathely Megyei Jogú Város Közgyűlése jóváhagyja, hogy az AGORA Savaria Kulturális és Médiaközpont Nonprofit Kft. a Médiatanács által kiírt TVALLANDÓ2023 kódszámú felhívásra pályázatot nyújtson be. A pályázati díjak, valamint a 33 % önerő megfizetésére a társaság szokásos működési költségei nyújtanak fedezetet.

**Felelős:** Dr. Nemény András polgármester

 Horváth Soma alpolgármester

Dr. Károlyi Ákos jegyző

 (végrehajtásért:

 Nagyné dr. Gats Andrea, a Jogi és Képviselői Osztály vezetője

 Horváth Zoltán, a Kft. ügyvezetője)

**Határidő:** azonnal